CELEX: 32021R2106
Language: sk
Date: 2021-09-28 00:00:00
Title: Delegované nariadenie Komisie (EÚ) 2021/2106 z 28. septembra 2021, ktorým sa dopĺňa nariadenie Európskeho parlamentu a Rady (EÚ) 2021/241, ktorým sa zriaďuje Mechanizmus na podporu obnovy a odolnosti, stanovením spoločných ukazovateľov a podrobných prvkov hodnotiacej tabuľky obnovy a odolnosti

1.12.2021   
               
               
                  SK
               
               
                  Úradný vestník Európskej únie
               
               
                  L 429/83
               
            
         DELEGOVANÉ NARIADENIE KOMISIE (EÚ) 2021/2106
         z 28. septembra 2021,
         ktorým sa dopĺňa nariadenie Európskeho parlamentu a Rady (EÚ) 2021/241, ktorým sa zriaďuje Mechanizmus na podporu obnovy a odolnosti, stanovením spoločných ukazovateľov a podrobných prvkov hodnotiacej tabuľky obnovy a odolnosti
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2021/241 z 12. februára 2021, ktorým sa zriaďuje Mechanizmus na podporu obnovy a odolnosti (1), a najmä na jeho článok 29 ods. 4 písm. a) a článok 30 ods. 2,
         keďže:
         
                     (1)
                  
                  
                     Cieľom Mechanizmu na podporu obnovy a odolnosti (ďalej len „mechanizmus“) je poskytovať účinnú a významnú finančnú podporu na intenzívnejšie vykonávanie udržateľných reforiem a realizáciu súvisiacich verejných investícií v členských štátoch. Mechanizmus je špecializovaným nástrojom určeným na riešenie nepriaznivých účinkov a dôsledkov krízy spôsobenej ochorením COVID-19 v Únii.
                  
               
                     (2)
                  
                  
                     Podľa článku 29 nariadenia (EÚ) 2021/241 sa má vykonávanie mechanizmu monitorovať a hodnotiť prostredníctvom spoločných ukazovateľov. Tieto ukazovatele sa majú používať na podávanie správ o pokroku a na účely monitorovania a hodnotenia mechanizmu, pokiaľ ide o dosahovanie všeobecných a konkrétnych cieľov uvedených v článku 4 nariadenia (EÚ) 2021/241. Členské štáty majú Komisii podávať správy o spoločných ukazovateľoch.
                  
               
                     (3)
                  
                  
                     Podľa článku 30 nariadenia (EÚ) 2021/241 má mať systém podávania správ o výkonnosti mechanizmu podobu hodnotiacej tabuľky obnovy a odolnosti (ďalej len „hodnotiaca tabuľka“). V hodnotiacej tabuľke sa má uvádzať pokrok v realizácii plánov obnovy a odolnosti členských štátov v každom zo šiestich pilierov v rozsahu pôsobnosti mechanizmu stanovených v článku 3 uvedeného nariadenia, ako aj v súvislosti so spoločnými ukazovateľmi. Hodnotiaca tabuľka sa sprístupní verejnosti vo forme webového sídla alebo internetového portálu a bude sa aktualizovať dvakrát za rok.
                  
               
                     (4)
                  
                  
                     Články 29 a 30 nariadenia (EÚ) 2021/241 spolu úzko súvisia, keďže spoločné ukazovatele budú tvoriť významnú časť obsahu hodnotiacej tabuľky, ako sa stanovuje v článku 30 ods. 3 nariadenia (EÚ) 2021/241. S cieľom zabezpečiť súdržnosť medzi uvedenými ustanoveniami, ktoré by mali nadobudnúť účinnosť v rovnakom čase, uľahčiť komplexný prehľad o požiadavkách na podávanie správ pre členské štáty a uľahčiť uplatňovanie uvedeného nariadenia treba zahrnúť ustanovenia dopĺňajúce tieto články do jedného delegovaného nariadenia.
                  
               
                     (5)
                  
                  
                     Cieľom hodnotiacej tabuľky je transparentne poskytovať syntetické informácie o pokroku pri vykonávaní mechanizmu a realizácii národných plánov obnovy a odolnosti schválených príslušnými vykonávacími rozhodnutiami Rady. Má slúžiť ako základ pre dialóg o obnove a odolnosti s Európskym parlamentom uvedený v článku 26 nariadenia (EÚ) 2021/241.
                  
               
                     (6)
                  
                  
                     Podľa článku 27 nariadenia (EÚ) 2021/241 majú členské štáty v kontexte európskeho semestra dvakrát ročne podávať správy o pokroku dosiahnutom pri plnení svojich plánov obnovy a odolnosti a o spoločných ukazovateľoch. S cieľom aktualizovať hodnotiacu tabuľku na základe najnovších dostupných údajov a podľa rovnakého harmonogramu pre všetky členské štáty, čím sa zabezpečí rovnaké zaobchádzanie, by sa takéto podávanie správ malo uskutočňovať v rovnakom čase vo všetkých členských štátoch v súlade s harmonogramom európskeho semestra.
                  
               
                     (7)
                  
                  
                     Zoznam spoločných ukazovateľov uvedený v prílohe je určený na pokrytie všetkých plánov obnovy a odolnosti, ale podávanie správ konkrétneho členského štátu o osobitnom spoločnom ukazovateli je relevantné len v rozsahu, v akom sú v jeho pláne stanovené zodpovedajúce opatrenia. Komisia a dotknutý členský štát by mali prediskutovať irelevantnosť spoločného ukazovateľa pre plán obnovy a odolnosti. Keďže každý spoločný ukazovateľ je vo všeobecnosti relevantný pre veľkú väčšinu členských štátov, očakáva sa, že každý členský štát bude podávať správy o väčšine ukazovateľov.
                  
               
                     (8)
                  
                  
                     Spoločné ukazovatele by sa mali vymedziť dostatočne podrobne na to, aby sa zabezpečilo, že údaje zhromaždené členskými štátmi budú porovnateľné a bude ich možno agregovať na účely znázorňovania vykonávania mechanizmu na úrovni Únie. Ak sa spoločné ukazovatele uvedú na úrovni jednotlivých členských štátov, mali by sa prezentovať v relatívnom vyjadrení, pričom by sa mali opierať aj o údaje Eurostatu, aby sa predišlo zavádzajúcim porovnaniam medzi členskými štátmi z dôvodu rôzneho rozsahu alebo povahy plánov obnovy a odolnosti.
                  
               
                     (9)
                  
                  
                     Podľa článku 28 nariadenia (EÚ) 2021/241 majú Komisia a dotknuté členské štáty podporovať synergie a zabezpečiť účinnú koordináciu medzi mechanizmom a inými programami a nástrojmi Únie. Ukazovatele zahrnuté do hodnotiacej tabuľky by preto mali byť v čo najväčšej možnej miere v súlade s ukazovateľmi používanými v prípade iných fondov Únie.
                  
               
                     (10)
                  
                  
                     Podľa článku 29 nariadenia (EÚ) 2021/241 má byť monitorovanie vykonávania cielené a úmerné činnostiam vykonávaným v rámci mechanizmu. Systémom Komisie na podávanie správ o výkonnosti by sa preto malo zabezpečiť, aby bol zber údajov na monitorovanie vykonávania činností a implementácie výsledkov vykonaný efektívne, účinne a včas. Na tento účel by sa prijímateľom finančných prostriedkov Únie mali uložiť primerané požiadavky na podávanie správ.
                  
               
                     (11)
                  
                  
                     Ostatné prvky hodnotiacej tabuľky by mala zostaviť Komisia na základe informácií zhromaždených počas monitorovania vykonávania plánov obnovy a odolnosti a mechanizmu. Tým by sa mala zabezpečiť porovnateľnosť údajov.
                  
               
                     (12)
                  
                  
                     Keďže hodnotiaca tabuľka by mala byť funkčná od 31. decembra 2021 a s cieľom umožniť čo najrýchlejšie uplatňovanie opatrení stanovených v tomto nariadení by toto nariadenie malo nadobudnúť účinnosť dňom nasledujúcim po jeho uverejnení v Úradnom vestníku Európskej únie,
                  
               PRIJALA TOTO NARIADENIE:
         
            Článok 1
            Obsah hodnotiacej tabuľky obnovy a odolnosti a zoznam spoločných ukazovateľov
            V hodnotiacej tabuľke sa uvádza pokrok v realizácii plánov obnovy a odolnosti v každom zo šiestich pilierov uvedených v článku 3 nariadenia (EÚ) 2021/241, ktorý sa meria najmä pomocou:
            
                        a)
                     
                     
                        plnenia míľnikov a cieľov, ktoré odrážajú vykonávanie reforiem a investícií stanovených v prijatých vykonávacích rozhodnutiach Rady, a to zostavením zoznamu míľnikov a cieľov, ktoré boli uspokojivo splnené, ich spočítaním a uvedením ich percentuálneho podielu na celkovom počte míľnikov a cieľov stanovených v uvedených vykonávacích rozhodnutiach Rady. V tejto súvislosti možno podať správu aj o tom, ako plnenie míľnikov a cieľov prispieva k vykonávaniu príslušných odporúčaní pre jednotlivé krajiny;
                     
                  
                        b)
                     
                     
                        výdavkov financovaných z mechanizmu, a to aj v rámci každého z pilierov uvedených v článku 3 nariadenia (EÚ) 2021/241, zahŕňajúcich sociálne výdavky, a to na základe metodiky vymedzenej v delegovanom nariadení Komisie (EÚ) 2021/2105 (2) a rozčlenenia odhadovaných výdavkov uvedených v schválených plánoch obnovy a odolnosti;
                     
                  
                        c)
                     
                     
                        stavu každého plánu obnovy a odolnosti;
                     
                  
                        d)
                     
                     
                        pokroku pri vyplácaní finančných príspevkov a úverov;
                     
                  
                        e)
                     
                     
                        tematických analýz opatrení zahrnutých do plánov obnovy a odolnosti a príkladov znázorňujúcich pokrok pri ich vykonávaní v rámci šiestich pilierov;
                     
                  
                        f)
                     
                     
                        spoločných ukazovateľov stanovených v prílohe, ktoré sa majú používať na podávanie správ o pokroku a na účely monitorovania a hodnotenia mechanizmu, pokiaľ ide o dosahovanie všeobecných a konkrétnych cieľov.
                     
                  
         
            Článok 2
            Podávanie správ
            
               1.   Na to, aby sa hodnotiaca tabuľka vrátane spoločných ukazovateľov aktualizovala konzistentne a jednotne dvakrát za rok, musia všetky členské štáty Komisii dvakrát za rok v kontexte európskeho semestra podávať správu o pokroku dosiahnutom pri plnení svojich plánov obnovy a odolnosti vrátane operačných dohôd a o spoločných ukazovateľoch.
            
            
               2.   Správy o pokroku dosiahnutom pri plnení ich plánov obnovy a odolnosti sa podávajú každý rok spravidla do polovice apríla a do začiatku októbra, a to najneskôr do 30. apríla a 15. októbra. Vykazované obdobie zahŕňa celé obdobie vykonávania plánu, a to podľa potreby od 1. februára 2020.
            
            
               3.   Podávanie správ o aktualizácii spoločných ukazovateľov sa uskutočňuje každý rok do 28. februára a 31. augusta. Vykazované obdobie zahŕňa celé obdobie vykonávania plánu, a to podľa potreby od 1. februára 2020 do príslušných koncových dátumov 31. decembra a 30. júna každého roka.
            
         
         
            Článok 3
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 28. septembra 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 57, 18.2.2021, s. 17.
         
            (2)  Delegované nariadenie Komisie (EÚ) 2021/2105 z 28. septembra 2021, ktorým sa dopĺňa nariadenie Európskeho parlamentu a Rady (EÚ) 2021/241, ktorým sa zriaďuje Mechanizmus na podporu obnovy a odolnosti, vymedzením metodiky vykazovania sociálnych výdavkov (pozri stranu 79 tohto úradného vestníka).
      
      
         
            PRÍLOHA
            Zoznam spoločných ukazovateľov
            Spoločné ukazovatele budú odrážať pokrok pri dosahovaní cieľov mechanizmu v rámci reforiem a investícií zahrnutých do plánov obnovy a odolnosti. Opatrenie môže prispieť k niekoľkým spoločným ukazovateľom. Ak plán obnovy a odolnosti členského štátu neobsahuje žiadne opatrenie prispievajúce k niektorým z ďalej uvedených ukazovateľov, členský štát to prediskutuje s Komisiou, aby rozhodol, či tento ukazovateľ vykáže ako „neuplatňuje sa“.
            
                        Číslo
                     
                     
                        Spoločný ukazovateľ týkajúci sa podpory z Mechanizmu na podporu obnovy a odolnosti
                     
                     
                        Piliere Mechanizmu na podporu obnovy a odolnosti
                     
                     
                        Vysvetlenie
                     
                     
                        Jednotka
                     
                  
                        1
                     
                     
                        úspory ročnej spotreby primárnych zdrojov energie
                     
                     
                        pilier 1
                        pilier 3
                     
                     
                        Celkové ročné zníženie spotreby primárnych zdrojov energie v prípade podporovaných subjektov vďaka podpore z opatrení v rámci mechanizmu. Východiskovou hodnotou je ročná spotreba primárnych zdrojov energie pred intervenciou a dosiahnutou hodnotou je ročná spotreba primárnych zdrojov energie za rok nasledujúci po intervencii. V prípade budov musia byť intervencie dostatočne zdokumentované, aby bolo možné vypočítať tieto hodnoty, napríklad na základe osvedčení o energetickej hospodárnosti alebo iných monitorovacích systémov spĺňajúcich kritériá stanovené v článku 10 ods. 6 smernice Európskeho parlamentu a Rady 2010/31/EÚ (1) (smernica o energetickej hospodárnosti budov). V prípade procesov v podnikoch sa ročná spotreba primárnych zdrojov energie zdokumentuje na základe energetických auditov v súlade s článkom 8 smernice Európskeho parlamentu a Rady 2012/27/EÚ (2) (smernica o energetickej efektívnosti) alebo inými príslušnými technickými špecifikáciami.
                        Verejné budovy sa vymedzujú ako budovy vo vlastníctve verejných orgánov a budovy vo vlastníctve neziskovej organizácie za predpokladu, že tieto subjekty sledujú ciele všeobecného záujmu, ako je vzdelávanie, zdravie, životné prostredie a doprava. Ako príklad možno uviesť budovy verejnej správy, škôl, nemocníc atď.
                     
                     
                        MWh/rok
                     
                  
                        2
                     
                     
                        dodatočná inštalovaná prevádzková kapacita v oblasti energie z obnoviteľných zdrojov
                     
                     
                        pilier 1
                        pilier 3
                     
                     
                        Dodatočná kapacita inštalovaná v oblasti energie z obnoviteľných zdrojov vďaka podpore z opatrení v rámci mechanizmu, ktorá je funkčná (t. j. v prípade potreby pripojená k rozvodnej sieti a plne pripravená na výrobu energie alebo už vyrábajúca energiu). Výrobná kapacita sa podľa definície Eurostatu (3) vymedzuje ako „čistý maximálny elektrický výkon“.
                        Energia z obnoviteľných zdrojov je „energia z obnoviteľných nefosílnych zdrojov, a to veterná, slnečná (termálna a fotovoltická) a geotermálna energia, energia z okolia, energia z prílivu, vĺn a iná energia z oceánov, vodná energia, energia z biomasy, skládkového plynu, plynu z čistiarní odpadových vôd a bioplynu“ (pozri smernicu Európskeho parlamentu a Rady 2018/2001 (4) Ukazovateľ zachytáva aj kapacitu elektrolyzéra na výrobu vodíka vybudovaného s podporou opatrení v rámci mechanizmu. Ukazovateľ sa zbiera a vykazuje oddelene pre i) kapacitu výroby energie z obnoviteľných zdrojov a ii) kapacitu elektrolyzéra na výrobu vodíka.
                     
                     
                        MW
                     
                  
                        3
                     
                     
                        infraštruktúra pre alternatívne palivá (čerpacie/nabíjacie stanice)
                     
                     
                        pilier 1
                        pilier 3
                     
                     
                        Počet čerpacích/nabíjacích staníc (nových alebo modernizovaných) pre ekologické vozidlá podporených opatreniami v rámci mechanizmu.
                        Nabíjacia stanica sa vymedzuje ako rozhranie, ktoré v určitom čase umožňuje nabíjanie jedného elektrického vozidla alebo výmenu batérie jedného elektrického vozidla. Čerpacou stanicou sa rozumie čerpacie zariadenie na poskytovanie alternatívneho paliva prostredníctvom pevného alebo mobilného zariadenia.
                        Alternatívne palivá sa vymedzujú tak, aby zahŕňali palivá alebo zdroje energie, ktoré aspoň čiastočne slúžia ako náhrada fosílnych zdrojov ropy v dodávkach energie pre dopravu, ktoré majú potenciál prispievať k jej dekarbonizácii a zlepšiť environmentálne správanie odvetvia dopravy a ktoré sú v súlade so smernicou 2018/2001 (5).
                        Ukazovateľ sa zbiera a vykazuje oddelene pre i) nabíjacie stanice a ii) čerpacie stanice. V rámci čerpacích staníc sa osobitne vykazujú iii) čerpacie stanice vodíka.
                     
                     
                        čerpacie/nabíjacie stanice
                     
                  
                        4
                     
                     
                        populácia, ktorá využíva ochranné opatrenia proti povodniam, prírodným požiarom a iným prírodným katastrofám súvisiacim s klímou
                     
                     
                        pilier 1
                        pilier 4
                     
                     
                        Populácia žijúca v oblastiach, kde sa buduje alebo významne modernizuje ochranná infraštruktúra (vrátane zelenej infraštruktúry a riešení inšpirovaných prírodou na adaptáciu na zmenu klímy) vďaka podpore pochádzajúcej z opatrení v rámci mechanizmu s cieľom znížiť zraniteľnosť voči povodniam, prírodným požiarom a iným prírodným rizikám súvisiacim s klímou (búrky, suchá, vlny horúčav). Ukazovateľ zahŕňa ochranné opatrenia, ktoré sú jasne lokalizované vo vysokorizikových oblastiach a ktoré priamo riešia špecifické riziká na rozdiel od všeobecnejších opatrení vykonávaných na národnej alebo regionálnej úrovni. V prípade povodní sa v rámci ukazovateľa uvádza počet ohrozených miestnych obyvateľov.
                     
                     
                        osoby
                     
                  
                        5
                     
                     
                        dodatočné obydlia s prístupom na internet prostredníctvom sietí s veľmi vysokou kapacitou
                     
                     
                        pilier 2
                        pilier 4
                     
                     
                        Celkový počet obydlí s prístupom k sieťam s veľmi vysokou kapacitou, ako sa vymedzuje v usmerneniach orgánu BEREC o sieťach s veľmi vysokou kapacitou [BoR (20) 165 (6)], ktoré mali pred získaním podpory z opatrení v rámci mechanizmu prístup len k pomalšiemu pripojeniu alebo nemali prístup na internet vôbec. Zohľadňuje sa aj pokrytie sieťou 5G a modernizácia na gigabitovú rýchlosť. Zlepšený prístup na internet musí byť priamym dôsledkom podpory pochádzajúcej z opatrení v rámci mechanizmu. Ukazovateľ meria obydlia s možnosťou prístupu, a nie skutočné využitie.
                        Obydlie sa vymedzuje ako „miestnosť alebo skupina miestností v stálej budove alebo v štrukturálne oddelenej časti budovy, ktorá […] je navrhnutá na bývanie jednej súkromnej domácnosti počas celého roka“ (7) [pozri stránky Komisie (Eurostat)].
                        Ukazovateľ nezahŕňa kolektívne obydlia, ako sú nemocnice, domovy dôchodcov, rezidenčné domovy, väznice, vojenské kasárne, náboženské inštitúcie, penzióny, ubytovne pre pracovníkov atď.
                     
                     
                        obydlia
                     
                  
                        6
                     
                     
                        podniky podporované pri vývoji alebo využívaní digitálnych produktov, služieb a aplikačných procesov
                     
                     
                        pilier 2
                        pilier 3
                     
                     
                        Počet podnikov podporovaných pri vývoji alebo využívaní nových alebo významne modernizovaných služieb, produktov a procesov založených na digitálnych technológiách vďaka podpore pochádzajúcej z opatrení v rámci mechanizmu. Patria sem pokročilé digitálne technológie, ako je automatizácia, umelá inteligencia, kybernetická bezpečnosť, blockchain, cloudové a edgové infraštruktúry a dátové priestory, kvantová a vysokovýkonná výpočtová technika. Významná modernizácia sa vzťahuje len na nové funkcie. Informácie sa preto zbierajú oddelene i) pre podniky podporované pri vývoji digitálnych technológií a riešení a ii) pre podniky podporované pri využívaní digitálnych riešení na transformáciu svojich služieb, produktov alebo procesov. Zbierajú sa aj podľa veľkosti podniku.
                        Podnik sa započítava raz bez ohľadu na to, koľkokrát dostane podporu na digitalizáciu prostredníctvom opatrení v rámci mechanizmu.
                        Podnik a členenie podľa veľkosti podniku sa vymedzujú podľa definície prijatej pre ukazovateľ 9.
                     
                     
                        podniky
                     
                  
                        7
                     
                     
                        používatelia nových a modernizovaných verejných digitálnych služieb, produktov a procesov
                     
                     
                        pilier 2
                        pilier 5
                     
                     
                        Počet používateľov digitálnych verejných služieb, produktov a procesov, ktoré boli novo vyvinuté alebo významne modernizované vďaka podpore pochádzajúcej z opatrení v rámci mechanizmu. Významná modernizácia sa vzťahuje len na nové funkcie. Ukazovateľ má východiskovú hodnotu 0 len vtedy, ak sú digitálna služba, produkt alebo proces nové. Používateľmi sa rozumejú klienti verejných služieb a používatelia produktov, ktoré boli novo vyvinuté alebo modernizované vďaka podpore pochádzajúcej z opatrení v rámci mechanizmu, a zamestnanci verejnej inštitúcie, ktorí využívajú digitálne procesy, ktoré boli novo vyvinuté alebo významne modernizované vďaka podpore pochádzajúcej z opatrení v rámci mechanizmu. Ak nie je možné identifikovať jednotlivých používateľov, započítanie toho istého klienta, ktorý použil online službu niekoľkokrát, sa nepovažuje za dvojité započítanie.
                     
                     
                        používatelia/rok
                     
                  
                        8
                     
                     
                        výskumní pracovníci pracujúci v podporovaných výskumných zariadeniach
                     
                     
                        pilier 3
                     
                     
                        Počet výskumných pracovníkov, ktorí pri svojej činnosti priamo využívajú verejné alebo súkromné výskumné zariadenie alebo vybavenie, na ktoré sa poskytuje podpora z opatrení v rámci mechanizmu. Ukazovateľ sa meria na základe ročných ekvivalentov plného pracovného času vypočítaných podľa metodiky uvedenej v príručke OECD Frascati z roku 2015.
                        Podpora musí zlepšovať výskumné zariadenie alebo kvalitu výskumného vybavenia. Vylučujú sa náhrady bez zvýšenia kvality, ako aj údržba.
                        Nezapočítavajú sa voľné pracovné miesta v oblasti výskumu a vývoja ani podporný personál pre výskum a vývoj (t. j. pracovné miesta, ktoré nie sú priamo spojené s činnosťami výskumu a vývoja).
                        Ročný ekvivalent plného pracovného času zamestnancov v oblasti výskumu a vývoja sa vymedzuje ako pomer pracovného času skutočne stráveného na výskume a vývoji počas kalendárneho roka vydelený celkovým počtom hodín, ktoré jednotlivec alebo skupina obvykle odpracovali v tom istom období. Podľa dohody osoba nemôže pracovať viac než jeden ekvivalent plného pracovného času v oblasti výskumu a vývoja dvakrát ročne. Počet obvykle odpracovaných hodín sa určuje na základe normatívneho/zákonného pracovného času. Osoba pracujúca na plný pracovný čas sa identifikuje s odkazom na jej postavenie v zamestnaní, typ zmluvy (na plný alebo kratší pracovný čas) a mieru jej zapojenia do výskumu a vývoja (pozri manuál OECD Frascati z roku 2015, kapitola 5.3).
                        Ukazovateľ sa rozčleňuje podľa pohlavia (8).
                     
                     
                        ročný ekvivalent plného pracovného času
                     
                  
                        9
                     
                     
                        podporované podniky (z toho malé podniky – vrátane mikropodnikov, stredné a veľké podniky)
                     
                     
                        pilier 3
                     
                     
                        Ukazovateľ zahŕňa všetky podniky, ktoré dostávajú peňažnú alebo materiálnu podporu pochádzajúcu z opatrení v rámci mechanizmu.
                        Podnik sa vymedzuje ako najmenšia kombinácia právnych jednotiek, ktorá tvorí organizačnú jednotku vyrábajúcu výrobky alebo poskytujúcu služby, ktorá má určitý stupeň rozhodovacej samostatnosti, najmä v otázke používania svojich bežných zdrojov, a ktorá vykonáva jednu alebo viacej činností na jednom alebo viacerých miestach. Podnik môže byť sám jedinou právnou jednotkou. Právne jednotky zahŕňajú právnické osoby, ktoré majú právnu subjektivitu bez ohľadu na to, ktoré osoby alebo inštitúcie (ako sú verejné obchodné spoločnosti, súkromné komanditné spoločnosti, spoločnosti s ručením obmedzeným, registrované spoločnosti atď.) ich vlastnia alebo sú ich členmi. Právne jednotky zahŕňajú aj fyzické osoby, ktoré vykonávajú hospodársku činnosť na vlastný účet, ako je napríklad vlastník a prevádzkovateľ obchodu alebo garáže, advokát alebo samostatne zárobkovo činný remeselník [Komisia (Eurostat), podľa nariadenia Rady (EHS) č. 696/93, oddiel III bod A z 15. 3. 1993].
                        Ukazovateľ sa zbiera a vykazuje podľa veľkosti podniku. Na účely tohto ukazovateľa sa podniky vymedzujú ako ziskové organizácie, ktoré vyrábajú tovar a poskytujú služby na uspokojenie potrieb trhu.
                        Klasifikácia podnikov:
                        malé podniky vrátane mikropodnikov (0 – 49 zamestnancov a samostatne zárobkovo činných osôb a ročný obrat vo výške ≤ 10 miliónov EUR alebo súvaha vo výške ≤ 10 miliónov EUR);
                        stredné podniky (50 – 249 zamestnancov a samostatne zárobkovo činných osôb a ročný obrat vo výške > 10 miliónov EUR až ≤ 50 miliónov EUR alebo súvaha vo výške > 10 miliónov EUR až ≤ 43 miliónov EUR);
                        veľké podniky (> 250 zamestnancov a samostatne zárobkovo činných osôb a obrat vo výške > 50 miliónov EUR alebo súvaha vo výške > 43 miliónov EUR).
                        Ak sa prekročí niektorá z uvedených dvoch prahových hodnôt (zamestnanci/samostatne zárobkovo činné osoby a ročný obrat/súvaha), podniky sa zaradia do vyššej veľkostnej kategórie.
                        [Komisia (Eurostat), na základe odporúčania Komisie 2003/361/ES (9), príloha, články 2 – 3].
                        Veľkosť podporovaného podniku sa určuje na začiatku poskytovania podpory.
                     
                     
                        podniky
                     
                  
                        10
                     
                     
                        počet účastníkov v procese vzdelávania alebo odbornej prípravy
                     
                     
                        pilier 2
                        pilier 4
                        pilier 6
                     
                     
                        V tomto ukazovateli sa zohľadňuje počet účastníkov činností v oblasti vzdelávania (ISCED 0 – 6, vzdelávanie dospelých) a odbornej prípravy (odborná príprava mimo pracoviska/na pracovisku, ďalšie odborné vzdelávanie a príprava atď.) podporovaných opatreniami v rámci mechanizmu vrátane účastníkov odbornej prípravy v oblasti digitálnych zručností (10). Preto sa zbiera a vykazuje pre i) účastníkov v procese vzdelávania alebo odbornej prípravy a ii) účastníkov odbornej prípravy v oblasti digitálnych zručností. Takisto sa rozčleňuje podľa pohlavia (11) a veku (12).
                        Účastníci sa počítajú pri vstupe do vzdelávacej činnosti alebo činnosti odbornej prípravy.
                     
                     
                        osoby
                     
                  
                        11
                     
                     
                        počet zamestnaných osôb alebo osôb v procese hľadania práce
                     
                     
                        pilier 3
                        pilier 4
                     
                     
                        Nezamestnané (13) alebo neaktívne (14) osoby, ktoré získali podporu z opatrení v rámci Mechanizmu na podporu obnovy a odolnosti a ktoré sú zamestnané, a to vrátane samostatne zárobkovo činných osôb, alebo ktoré boli v čase získania uvedenej podpory neaktívne a ktoré sú opäť v procese hľadania práce, a to bezprostredne po získaní uvedenej podpory.
                        Ukazovateľ sa rozčleňuje podľa pohlavia (15) a veku (16).
                        Vymedzenie pojmu „v procese hľadania práce“ zahŕňa rovnako ako vymedzenie pojmu „nezamestnané osoby“ osoby zvyčajne bez práce, ktoré sú práceschopné a aktívne si hľadajú prácu.
                        Osoby, ktoré sa nanovo zaregistrovali vo verejných službách zamestnanosti ako uchádzači o zamestnanie, sa vždy započítajú, aj keď nie sú bezprostredne práceschopné.
                     
                     
                        osoby
                     
                  
                        12
                     
                     
                        kapacita nových alebo modernizovaných zariadení zdravotnej starostlivosti
                     
                     
                        pilier 4
                        pilier 5
                     
                     
                        Maximálny ročný počet osôb, ktoré môžu aspoň raz počas obdobia jedného roka využiť vďaka podpore pochádzajúcej z opatrení v rámci mechanizmu služby nového alebo modernizovaného zariadenia zdravotnej starostlivosti.
                        Modernizácia nezahŕňa energetickú obnovu ani údržbu a opravy. Medzi zariadenia zdravotnej starostlivosti patria nemocnice, kliniky, strediská ambulantnej starostlivosti, strediská špecializovanej starostlivosti atď.
                     
                     
                        osoby/rok
                     
                  
                        13
                     
                     
                        kapacita tried v nových alebo modernizovaných zariadeniach starostlivosti o deti a vzdelávacích zariadeniach
                     
                     
                        pilier 4
                        pilier 6
                     
                     
                        Kapacita tried, t. j. maximálny počet miest v nových alebo modernizovaných zariadeniach vzdelávania a starostlivosti v ranom detstve a vzdelávacích zariadeniach (ISCED 0 – 6) vďaka podpore pochádzajúcej z opatrení v rámci mechanizmu. Kapacita tried sa vypočíta v súlade s vnútroštátnymi právnymi predpismi, nezahŕňa však učiteľov, rodičov, pomocný personál ani iné osoby, ktoré môžu takisto využívať zariadenia.
                        Zariadenia vzdelávania a starostlivosti v ranom detstve, ako sú jasle a predškolské zariadenia, sú zariadenia určené pre deti od narodenia do začiatku základného vzdelávania (ISCED 0). Medzi vzdelávacie zariadenia patria školy (ISCED 1 – 3, ISCED 4) a vysoké školy (ISCED 5 – 6). Ukazovateľ sa vzťahuje na zariadenia starostlivosti o deti alebo vzdelávacie zariadenia, ktoré sú novovybudované alebo modernizované (napríklad na účel zlepšenia hygienických a bezpečnostných noriem), a modernizácia nezahŕňa energetickú obnovu ani údržbu a opravy.
                     
                     
                        osoby
                     
                  
                        14
                     
                     
                        počet mladých ľudí vo veku 15 – 29 rokov, ktorí dostávajú podporu
                     
                     
                        pilier 6
                     
                     
                        Počet účastníkov vo veku 15 – 29 rokov, ktorí dostali peňažnú alebo materiálnu podporu pochádzajúcu z opatrení v rámci mechanizmu.
                        Ukazovateľ sa rozčleňuje podľa pohlavia (17).
                     
                     
                        osoby
                     
                  
               (1)  Smernica Európskeho parlamentu a Rady 2010/31/EÚ z 19. mája 2010 o energetickej hospodárnosti budov (Ú. v. EÚ L 153, 18.6.2010, s. 13), zmenená smernicou (EÚ) 2018/844 (Ú. v. EÚ L 156, 19.6.2018, s. 75).
            
               (2)  Smernica Európskeho parlamentu a Rady 2012/27/EÚ z 25. októbra 2012 o energetickej efektívnosti, ktorou sa menia a dopĺňajú smernice 2009/125/ES a 2010/30/EÚ a ktorou sa zrušujú smernice 2004/8/ES a 2006/32/ES (Ú. v. EÚ L 315, 14.11.2012, s. 1).
            
               (3)  „Maximálny činný výkon, ktorý možno dodávať nepretržite v rámci plnej prevádzky zariadenia pri výstupe do siete (t. j. po odbere zdrojov napájania pre pomocné zariadenia elektrárne a zohľadnení strát v tých transformátoroch, ktoré sa považujú za súčasť elektrárne.“
            
               (4)  Smernica Európskeho parlamentu a Rady (EÚ) 2018/2001 z 11. decembra 2018 o podpore využívania energie z obnoviteľných zdrojov (Ú. v. EÚ L 328, 21.12.2018, s. 82).
            
               (5)  Konkrétne článok 29 smernice 2018/2001, v ktorom sa stanovujú kritériá udržateľnosti a úspor emisií skleníkových plynov pre biopalivá, biokvapaliny a palivá z biomasy.
            
               (6)  V článku 2 ods. 2 európskeho kódexu elektronických komunikácií (EECC) sa pojem „sieť s veľmi vysokou kapacitou“ v súčasnosti vymedzuje takto: „Sieť s veľmi vysokou kapacitou je buď elektronická komunikačná sieť, ktorá sa skladá výlučne z prvkov optických vlákien, a to prinajmenšom po distribučný bod v obslužnom mieste, alebo elektronická komunikačná sieť, ktorá dokáže za obvyklých podmienok prevádzky v špičke poskytnúť podobný výkon z hľadiska dostupnej šírky pásma v zostupnom (downlink) i vzostupnom (uplink) smere, odolnosti, chybovosti, oneskorenia a ich zmeny“.
            
               (7)  https://ec.europa.eu/eurostat/statistics-explained/index.php?title=Glossary:Dwelling
            
               (8)  Muži, ženy, nebinárne osoby. Niekoľko členských štátov má právne predpisy alebo postupy, v ktorých sa uznáva, že jednotlivci nemusia patriť do žiadnej z týchto dvoch kategórií alebo si môžu želať, aby neboli spájaní so žiadnou z nich. V týchto členských štátoch sa tieto osoby zaznamenávajú ako „nebinárne osoby“.
            
               (9)  Ú. v. EÚ L 124, 20.5.2003, s. 36.
            
               (10)  V súlade s prílohou VII k nariadeniu o Mechanizme na podporu obnovy a odolnosti, v ktorej sa stanovuje digitálne označovanie v rámci mechanizmu, sa odborná príprava v oblasti digitálnych zručností má chápať v zmysle oblasti intervencie 108 (Podpora rozvoja digitálnych zručností), v ktorej sa uvádza: „Týka sa digitálnych zručností na všetkých úrovniach a zahŕňa: vysoko špecializované vzdelávacie programy na odbornú prípravu špecialistov v oblasti digitálnych technológií (teda programy zamerané na technológie), odbornú prípravu učiteľov, vývoj digitálneho obsahu na vzdelávacie účely a príslušné organizačné schopnosti. Patria sem aj opatrenia a programy zamerané na zlepšenie základných digitálnych zručností.“
            
               (11)  Muži, ženy, nebinárne osoby. Niekoľko členských štátov má právne predpisy alebo postupy, v ktorých sa uznáva, že jednotlivci nemusia patriť do žiadnej z týchto dvoch kategórií alebo si môžu želať, aby neboli spájaní so žiadnou z nich. V týchto členských štátoch sa tieto osoby zaznamenávajú ako „nebinárne osoby“.
            
               (12)  0 – 17, 18 – 29, 30 – 54, 55 a viac.
            
               (13)  Nezamestnané osoby sú osoby zvyčajne bez práce, ktoré sú práceschopné a aktívne si hľadajú prácu. Vždy zahŕňajú aj osoby považované za evidované nezamestnané osoby podľa vnútroštátnych vymedzení, aj keď nespĺňajú všetky tri uvedené kritériá. Zdroj: Generálne riaditeľstvo pre zamestnanosť, sociálne záležitosti a začlenenie, Štatistika politiky trhu práce (LMP) – Metodika 2018, § 18.
            
               (14)  „Neaktívne osoby“ sú osoby, ktoré v súčasnosti netvoria súčasť pracovnej sily (v tom zmysle, že nie sú zamestnané ani nezamestnané podľa uvedených vymedzení). Zdroj: Generálne riaditeľstvo pre zamestnanosť, sociálne záležitosti a začlenenie, Štatistika politiky trhu práce – Metodika 2018, § 20.
            
               (15)  Muži, ženy, nebinárne osoby. Niekoľko členských štátov má právne predpisy alebo postupy, v ktorých sa uznáva, že jednotlivci nemusia patriť do žiadnej z týchto dvoch kategórií alebo si môžu želať, aby neboli spájaní so žiadnou z nich. V týchto členských štátoch sa tieto osoby zaznamenávajú ako „nebinárne osoby“.
            
               (16)  0 – 17, 18 – 29, 30 – 54, 55 a viac.
            
               (17)  Muži, ženy, nebinárne osoby. Niekoľko členských štátov má právne predpisy alebo postupy, v ktorých sa uznáva, že jednotlivci nemusia patriť do žiadnej z týchto dvoch kategórií alebo si môžu želať, aby neboli spájaní so žiadnou z nich. V týchto členských štátoch sa tieto osoby zaznamenávajú ako „nebinárne osoby“.